Liderul PSD, premierul Marcel Ciolacu, a declarat, joi, că președintele Klaus Iohannis "are șanse" să ajungă secretar general al NATO.
Întrebat într-o conferință de presă pe marginea acestui subiect, Ciolacu a răspuns: "România are șanse și România merită să fie reprezentată la un nivel și european, și NATO. Dl președinte are șanse".
Despre acest subiect a vorbit, tot joi, chiar Iohannis, acesta explicând diferențele dintre el și contracandidatul său, olandezul Mark Rutte: "Fiind o competiție atipică, nu cred că este rolul meu să spun despre celălalt competitor cum va face și ce va face, dar cred că ne deosebește geografia, istoria și, cu siguranță, sunt unele teme unde abordările noastre ambele sunt foarte constructive, dar ușor diferite în ce privește viitorul NATO".
La rândul său, la întrebările reporterilor, Mark Rutte a spus despre Iohannis că "este un om minunat. Este Președinte al României de 10 ani și am lucrat bine aproape mereu. Este un lider credibil pentru țara lui. Cât despre NATO, așa cum știți, nu zic nimic".
Întrebat dacă este de părere că Iohannis ar fi un lider credibil și pentru NATO, Rutte a evitat iarăși un răspuns, afirmând că nu va face comentarii pe această temă.